CELEX: 52015PC0494
Language: sk
Date: 2015-10-12
Title: Návrh VYKONÁVACIE ROZHODNUTIE RADY, ktorým sa Spojenému kráľovstvu povoľuje, aby uplatňovalo osobitné opatrenie odchyľujúce sa od článku 26 ods. 1 písm. a), článkov 168 a 168a smernice 2006/112/ES o spoločnom systéme dane z pridanej hodnoty

EURÓPSKA KOMISIA
            V Bruseli12. 10. 2015
            COM(2015) 494 final
            2015/0238(NLE)
            Návrh
            VYKONÁVACIE ROZHODNUTIE RADY,
            ktorým sa Spojenému kráľovstvu povoľuje, aby uplatňovalo osobitné opatrenie odchyľujúce sa od článku 26 ods. 1 písm. a), článkov 168 a 168a smernice 2006/112/ES o spoločnom systéme dane z pridanej hodnoty
            
               
         
         
            
               DÔVODOVÁ SPRÁVA
            
            
               1.KONTEXT NÁVRHU
            
            
               Dôvody a ciele návrhu
            
            
               
                  Podľa článku 395 ods. 1 smernice 2006/112/ES z 28. novembra 2006 o spoločnom systéme dane z pridanej hodnoty (ďalej len „smernica o DPH“) môže Rada jednomyseľne na návrh Komisie oprávniť ktorýkoľvek členský štát, aby uplatňoval osobitné opatrenia odchyľujúce sa od ustanovení uvedenej smernice s cieľom zjednodušiť postup pri výbere DPH alebo zabrániť určitým druhom daňových únikov alebo vyhýbaniu sa daňovým povinnostiam.
               
               
                  Listom, ktorý Komisia zaevidovala 22. mája 2015, Spojené kráľovstvo požiadalo o povolenie naďalej uplatňovať opatrenie odchyľujúce sa od článku 16 a článku 168 smernice o DPH. Komisia v súlade s článkom 395 ods. 2 smernice o DPH listom z 5. júna 2015 informovala ostatné členské štáty o žiadosti predloženej Spojeným kráľovstvom. Listom z 8. júna 2015 Komisia oznámila Spojenému kráľovstvu, že má všetky informácie, ktoré považuje za potrebné na posúdenie žiadosti.
               
            
            
               Všeobecný kontext
            
            
               V článkoch 168 a 168a smernice o DPH sa stanovuje, že zdaniteľná osoba má právo na odpočet DPH účtovanej v prípade nákupu tovaru a služieb, ktoré sú použité na účely zdaniteľných transakcií. V článku 26 ods. 1 písm. a) tej istej smernice sa vyžaduje, aby sa použitie tovaru, ktorý je súčasťou majetku podniku, na súkromné účely, považovalo za poskytovanie služieb za protihodnotu, ak je DPH za tento tovar odpočítateľná. Tento systém umožňuje vrátenie pôvodne odpočítanej DPH v spojitosti s používaním na súkromné účely.
            
            
               V prípade služobných vozidiel čiastočne používaných na súkromné účely (nepodnikateľského charakteru) je často náročné vypočítať a zdaňovať súkromné použitie podľa uvedených pravidiel.
            
            
               V tejto súvislosti Spojené kráľovstvo zaviedlo osobitný systém paušálneho zdaňovania používania na súkromné účely povolený rozhodnutím Rady 86/356/EHS z 21. júla 1986, ktorým sa Spojenému kráľovstvu povoľuje uplatňovať paušálne opatrenia v súvislosti s neodpočítateľnou daňou z pridanej hodnoty účtovanou z pohonných látok v služobných vozidlách
                  1
               , ktorý bol založený na objeme motora a druhu pohonných látok vozidla.
            
            
               Táto pôvodná odchýlka bola zrušená a nahradená rozhodnutím Rady 2006/659/ES z 25. septembra 2006, ktorým sa Spojenému kráľovstvu povoľuje zaviesť osobitné opatrenie odchylne od článku 5 ods. 6 a článku 11 časti A ods. 1 písm. b) smernice 77/388/EHS o zosúladení právnych predpisov členských štátov týkajúcich sa daní z obratu
                  2
               , ktorým sa zavádza paušálne zdanenie použitia na súkromné účely na základe úrovne emisií CO2 druhu vozidla. Tento systém sa zakladá na priamej súvislosti medzi emisiami a množstvom spotrebovaných pohonných látok, keďže väčšia spotreba pohonných látok znamená viac emisií. Na základe týchto emisných úrovní sa vypočíta spotreba pohonných látok na kilometer a následne sa kombinuje s údajom o priemerne najazdených kilometroch na súkromné účely stanoveným na základe priamych daňových údajov a s maloobchodnou cenou motorového paliva. Výsledkom je poplatok za súkromné použitie, ktorý zodpovedá sume DPH zo súkromného používania vozidla. Tento poplatok sa revalorizuje raz ročne, aby sa zohľadnil vývoj cien pohonných látok.
            
            
               Podľa vyjadrenia Spojeného kráľovstva sa tento systém sa ukázal presný a viedol k značnému zjednodušeniu pre podniky, ako aj pre daňovú správu. V tejto súvislosti je potrebné poznamenať, že systém je pre zdaniteľné osoby voliteľný, a môžu sa rozhodnúť naďalej uplatňovať štandardné pravidlá. Odhaduje sa, že zjednodušenie sa vzťahuje približne na 230 000 vozidiel.
            
            
               Na základe toho Spojené kráľovstvo požiadalo o predĺženie uplatňovania tejto odchýlky.
            
            
               Uvedené rozhodnutie, ktorého platnosť sa končí 31. decembra 2015, bolo udelené na základe tzv. šiestej smernice Rady 77/388/EHS zo 17. mája 1977 o zosúladení právnych predpisov členských štátov týkajúcich sa daní z obratu – spoločný systém dane z pridanej hodnoty: jednotný základ jej stanovenia
                  3
               , ktorú bez podstatných zmien jej obsahu nahradila smernica o DPH, na ktorej sa teda zakladá súčasné rozhodnutie.
            
            
               Každú žiadosť o predĺženie platnosti na obdobie po 31. decembri 2018 by mala dopĺňať správa o fungovaní daného systému.
            
            
               2.PRÁVNY ZÁKLAD, SUBSIDIARITA A PROPORCIONALITA
            
            
               •Právny základ
            
            
               Článok 395 smernice o DPH.
            
            
               •Subsidiarita (v prípade iných ako výlučných právomocí)
            
            
               Tento návrh patrí do výlučnej právomoci Únie vzhľadom na ustanovenie smernice o DPH, na ktorom sa zakladá. Zásada subsidiarity sa preto neuplatňuje.
            
         
         
            
               •Proporcionalita
            
            
               
                  Toto rozhodnutie sa týka povolenia udeleného členskému štátu na základe jeho vlastnej žiadosti a nezakladá sa ním žiadna povinnosť.
               
               
                  Vzhľadom na obmedzený rozsah pôsobnosti odchýlky je osobitné opatrenie úmerné sledovanému cieľu, a to zjednodušiť výber DPH. Návrh nepresahuje rámec toho, čo je potrebné na zjednodušenie výberu DPH v konkrétnom odvetví.
               
               
                  Systém zostáva pre zdaniteľné osoby naďalej voliteľný.
               
            
            
               •Výber nástrojov
            
            
               
                  Podľa článku 395 smernice o DPH je odchýlka od spoločných pravidiel o DPH možná iba na základe povolenia Rady konajúcej jednomyseľne na návrh Komisie. Okrem toho je rozhodnutie Rady najvhodnejším nástrojom, pretože môže byť určené jednotlivým členským štátom.
               
            
            
               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU
            
            
               •Konzultácie so zainteresovanými stranami
            
            
               
                  Tento návrh vychádza zo žiadosti, ktorú predložilo Spojené kráľovstvo, a týka sa iba tohto členského štátu.
               
            
            
               •Získavanie a využívanie expertízy
            
            
               
                  Externá expertíza nebola potrebná.
               
            
            
               •Posúdenie vplyvu
            
            
               
                  Návrh rozhodnutia je zameraný na zjednodušenie výberu DPH v súvislosti so služobnými vozidlami, ktoré sa čiastočne používajú na nepodnikateľské účely, a má preto potenciálny pozitívny vplyv.
               
               
                  Pre zdaniteľné osoby, ktoré by sa rozhodli využívať tento systém, vedie k nižšej administratívnej záťaži a nižším nákladom na dosiahnutie súladu vďaka tomu, že na účely DPH nie je potrebné viesť podrobné záznamy o najazdených kilometroch pre každé služobné vozidlo. Takéto požiadavky na vedenie záznamov sa javia časovo náročné a často spôsobujú značnú administratívnu záťaž vzhľadom na relatívne malé sumy dane. Zjednodušeným postupom sa zároveň znižuje záťaž pre daňové úrady, ktoré by inak museli kontrolovať mnohé individuálne situácie.
               
            
            
               Vzhľadom na úzky rozsah pôsobnosti danej odchýlky a na jej dočasné uplatňovanie budú účinky v každom prípade obmedzené. 
            
            
               4.VPLYV NA ROZPOČET
            
            
               
                  Návrh nemá žiadny negatívny vplyv na rozpočet EÚ.
               
            
            
               5.OSTATNÉ PRVKY
            
            
               
                  Návrh zahŕňa doložku o ukončení platnosti – automaticky určenú lehotu stanovenú na 31. decembra 2018.
               
            
            
               2015/0238 (NLE)
            
         
         
            
               Návrh
            
            
               VYKONÁVACIE ROZHODNUTIE RADY,
            
            
               ktorým sa Spojenému kráľovstvu povoľuje, aby uplatňovalo osobitné opatrenie odchyľujúce sa od článku 26 ods. 1 písm. a), článkov 168 a 168a smernice 2006/112/ES o spoločnom systéme dane z pridanej hodnoty
            
            
               RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie, 
            
            
               so zreteľom na smernicu Rady 2006/112/ES z 28. novembra 2006 o spoločnom systéme dane z pridanej hodnoty
                  4
               , a najmä na jej článok 395 ods. 1,
            
            
               so zreteľom na návrh Európskej komisie,
            
            
               keďže:
            
            
               (1)Rozhodnutím Rady 2006/659/ES
                  5
                sa Spojenému kráľovstvu povolilo uplatňovať osobitné zjednodušujúce opatrenia s cieľom určiť paušálny podiel neodpočítateľnej dane z pridanej hodnoty (DPH) týkajúcej sa výdavkov na pohonné látky v služobných vozidlách, ktoré sa nepoužívajú výlučne na podnikateľské účely. Tento systém je pre zdaniteľné osoby voliteľný a zakladá sa na úrovni emisií oxidu uhličitého (CO2) z vozidiel, keďže medzi emisiami a spotrebou pohonných látok, a teda výdavkami na pohonné látky je pomerná súvzťažnosť.
            
            
               (2)Listom, ktorý Komisia zaevidovala 22. mája 2015, Spojené kráľovstvo požiadalo o povolenie naďalej uplatňovať dané opatrenie.
            
            
               (3)Komisia o žiadosti Spojeného kráľovstva informovala ostatné členské štáty listom z 5. júna 2015. Listom z 8. júna 2015 Komisia oznámila Spojenému kráľovstvu, že má všetky informácie potrebné na posúdenie žiadosti.
            
            
               (4)Podľa Spojeného kráľovstva táto úprava skutočne viedla k zjednodušeniu postupu výberu DPH v súvislosti s výdavkami na pohonné látky pre služobné vozidlá, a to pre zdaniteľné osoby aj pre daňovú správu. Je preto vhodné, aby sa Spojenému kráľovstvu povolilo uplatňovať toto opatrenie do 31. decembra 2018.
            
            
               (5)Ak by Spojené kráľovstvo uvažovalo o ďalšom predĺžení platnosti opatrenia na obdobie po roku 2018, malo by Komisii spolu so žiadosťou o predĺženie predložiť správu, a to najneskôr 31. marca 2018.
            
            
               (6)Odchyľujúce sa opatrenie nebude mať žiadny nepriaznivý vplyv na vlastné zdroje Únie plynúce z DPH,
            
            
               PRIJALA TOTO ROZHODNUTIE: 
            
            
               Článok 1
            
            
               Odchylne od článku 26 ods. 1 písm. a) a článkov 168 a 168a smernice 2006/112/ES sa Spojenému kráľovstvu od 1. januára 2016 do 31. decembra 2018 povoľuje stanoviť paušálny podiel dane z pridanej hodnoty, ktorý sa vzťahuje na výdavky na pohonné látky v služobných vozidlách používaných na súkromné účely.
            
            
               Článok 2
            
            
               Podiel dane uvedený v článku 1 sa vyjadrí v pevne stanovených sumách vychádzajúcich z úrovne emisií CO2 druhu vozidla, ktoré odzrkadľujú spotrebu pohonných látok. Spojené kráľovstvo každoročne upravuje tieto pevne stanovené sumy tak, aby zohľadňovali zmeny priemerných nákladov na pohonné látky.
            
            
               Článok 3
            
         
         
            
               Systém zavedený na základe tohto rozhodnutia je pre zdaniteľné osoby voliteľný.
            
            
               Článok 4
            
            
               Žiadosť o predĺženie platnosti osobitného opatrenia stanoveného v tomto rozhodnutí sa Komisii predloží najneskôr 31. marca 2018 a doplní sa správou, ktorej súčasťou bude preskúmanie uplatňovania tohto opatrenia.
            
            
               Článok 5
            
            
               Toto rozhodnutie je určené Spojenému kráľovstvu Veľkej Británie a Severného Írska.
            
            
               V Bruseli
            
            
               
                     Za Radu
               
               
                     predseda
               
            
         
         
            
                  
                     (1)
                  Ú. v. ES L 212, 2.8.1986, s. 35.
               
               
                  
                     (2)
                  Ú. v. EÚ L 272, 11.12.2006, s. 15.
               
               
                  
                     (3)
                  Ú. v. ES L 145, 13.6.1977, s. 1.
               
               
                  
                     (4)
                  
                  
                     Ú. v. EÚ L 347, 11.12.2006, s. 1
                  
                  .
               
               
                  
                     (5)
                  Rozhodnutie Rady  2006/659/ES z 25. septembra 2006, ktorým sa Spojenému kráľovstvu povoľuje zaviesť osobitné opatrenie odchylne od článku 5 ods. 6 
                     a článku 11 časti A ods. 1 písm. b) smernice 77/388/EHS o zosúladení právnych predpisov členských štátov týkajúcich sa daní z obratu (Ú. v. EÚ L 272, 3.10.2006, s. 15).